ক্যালিফোর্নিয়া, ৮ নভেম্বর : "প্রতি সপ্তাহে বন্ধুদের সঙ্গে এখানে আসি। প্রায় ছ'মাস হল এখানে এসেছি। বন্ধু বান্ধবীদের সঙ্গে আড্ডা দেওয়ার জন্য এটা চমৎকার জায়গা। আমরা আর পাঁচটাদিনের মতো এসে বসেছিলাম। আজ একজন সামনে দরজা দিয়ে প্রবেশ করে গেটের সামনে দাঁড়াল এবং ডান পাশে কাউন্টারের সামনে থাকা এক যুবতিকে লক্ষ্য করে গুলি চালাতে শুরু করল।" বললেন, ক্যালিফোর্নিয়ায় গুলি চলার ঘটনার এক প্রত্যক্ষদর্শী যুবতি। তাঁর নাম হল্ডেন হ্যারা। তিনিও সেই সময় বর্ডারলাইন বার অ্যান্ড গ্রিল নামের ওই বারে ছিলেন। কোনওরকমে প্রাণে বেঁচেছেন তিনি। এখনও চোখেমুখে আতঙ্ক তাঁর। ঘটনাস্থানে পুলিশ যাওয়ার পর হল্ডেন সহ বারে থাকা বাকি লোকজনকে নিরাপদে বাইরে বের করে আনা হয়। বাইরে এসে ঘটনা নিয়ে সংবাদমাধ্যমের সামনে কথা বলেন হল্ডেন। স্থানীয় সময় রাত ১১টা ২০ মিনিট নাগাদ এই হামলা হয়। পুলিশ জানিয়েছে আততায়ী সহ ১৩ জন এই হামলায় প্রাণ হারিয়েছেন।